En mand måtte søndag se til, at en brand har hærget hans bolig så voldsomt, at det ikke længere er beboeligt. Til gengæld fik han heldigvis reddet sig selv ud.

Man må sige, det var held i uheld, da en mandlig beboer i et rækkehus i Svenstrup søndag ved middagstid tilsyneladende tilfældigt vågnede fra sin lur på sofaen i stueetagen. For på den måde opdagede han, at der var ild i husets førstesal. Manden forsøgte i første omgang selv at slukke branden med to spande med vand, men han måtte hurtigt sande, at det ikke lod sig gøre. Slog alarm på 112 Derfor blev der slået alarm til 112, hvor efter Nordjyllands Beredskab kunne konstatere, at hele førstesalen var overtændt, og man måtte sende røgdykkere ind, så branden kunne slukkes. - Heldigvis kunne han selv komme ud af huset, og han fik behandling for røg- og sodskader på stedet, fortæller indsatsleder Anders Brosbøl fra Nordjylland Beredskab. Han oplyser, at beredskabet kørte afsted til adressen i Svenstrup og fik branden slukket takket være syv mand, en sprøjtevogn og en tankvogn. Brand startet i soveværelset - Meget tyder på, at branden er starten i soveværelset på førstesalen, siger Anders Brosbøl og tilføjer, at rækkehuset ikke er beboeligt. - Der er ud over røg og sodskader også sket vandskader, da et vandrør i forbindelse med branden er sprunget. Ligesom også nabohuset er ramt af branden, idet den var så voldsom, at der også der er røgskader, lyder det fra indsatslederen. Det er nu Nordjyllands Politi, der overtager sagen blandt andet med henblik på at finde ud af, hvor præcis branden er opstået og hvordan.